User talk:Commsbyjeiah

Poem about Paradox
Title : Kahit may boses, hindi pa rin makapagsasalita

Anong pagkamangha ang nadarama Sa tuwing nahahalina sa kagandahan ng musika? Sa bawat indayog ng pagdurusa, Sa bawat himig ng pangamba, Musikang hinahanap-hanap ng tainga

Isang kalabit ng gatilyo, Samu't saring boses ang nabuo, Natutuwa, natatakot, nagtataka, Iba't ibang emosyon ang ipinakikita, Iba ang naging epekto ng musika

Gabi-gabing naririnig ang palahaw, Mga taong nasa labas ay 'di magkamayaw— Sumasabay sa ritmo't malayang sumasayaw, Pagsapit ng umaga, Patuloy pa ring nararahuyo sa dalang ligaya ng musika Tila nakalimutan ang hatid nitong trahedya

Sa bawat tugtuging dala'y pag-asa Mayroong isang piyesang maghahatid ng sakuna— Ang pagtahimik, ang pagwawalang-bahala, Ang pagiging manhid ang siyang naghatid ng balakid. Commsbyjeiah (talk) 00:09, 25 August 2022 (UTC)

Poem about Paradox
Hindi ko inaasahang ganito pala ang pakiramdam ng magmahal Masaya, payapa, hindi nakasasakal— Sapilitang iginagapos, Sarili'y unti-unti nang nauubos

Ilang ulit nagmakaawa, Ilang ulit ding ikinulong sa hawla, Kay sarap ang magmahal— Hindi nakasasakal Hindi nakasasawa

Nagugulumihanang nadarama, Natatakot na't nagtataka, Kay sarap talagang magmahal— Masaya, payapa, walang pangamba

Nakapapagod ang magluksa, Ngunit hindi ako magsasawa Hindi ako titigil na maniwala Sa pagmamahal na siyang gawa ng tadhana

Kaya nang ako'y iyong iwanan, Sa lahat ng naiwang luhaan, Ako lamang ang nagbunyi. Commsbyjeiah (talk) 00:12, 25 August 2022 (UTC)

Poem about Paradox
Title : Isa akong sining: Pilipino.

Pilipino ako, Ngunit asul at itim ang paboritong kulay ko

Paulit-ulit na pinaglaruan ng sistema Walang tigil sa pagngawa Kumakalam ang sikmura Nagmamakaawa para sa hustisya

Pilipino ako, Ngunit pinipili kong lumaban.

Hinayaan ang sariling malilo Sa mga buwayang nagnanais ng pagbabago Hinayaang mapagod Sa ilang ulit na pagbugbog

Pilipino ako, Ngunit sa araw na ito, Hahayaan ko munang mahalina Sa ganda ng mga kulay sa aking mukha— Ang sining ng pakikibaka. Commsbyjeiah (talk) 00:13, 25 August 2022 (UTC)

Poem about Paradox
Title : Mulat akong nagbubulag-bulagan

Ako'y malaya, Mulat sa umaga Bulag sa harap ng mga tala

Lumaking mulat sa reyalidad Na kailan ma'y hindi tayo uusad— Talamak ang pang-aapi, Nangangailangan ng toneladang salapi Tatsulok ay patuloy lumalaki

Mulat ako sa reyalidad Na kailan ma'y hindi pantay Ang mahirap sa mayaman, Ang nasa tuktok at nasa laylayan, Tayo'y walang lakas—hindi makapangyarihan

Mulat ako sa reyalidad Na tayo'y hindi na umuusad. Bulag sa katotohanan, Pilay nang sa tuktok ay hindi makadatal At pipi't binging patuloy nakikinig sa mga talipandas

Binulag ako, tayong lahat Ng iba't ibang saring alamat Ngunit mulat sa reyalidad. Commsbyjeiah (talk) 00:13, 25 August 2022 (UTC)